កម្ពុជា​ចាប់ផ្តើម​ដំណើរការ​ផ្សារ​មូលប័ត្រ
កម្ពុជា​មាន​​គម្រោង​បើក​ផ្សារ​មូលប័ត្រ​​​ចាប់តាំងពី​​ឆ្នាំ២០០៧​មក​ម្ល៉េះ ប៉ុន្តែ​ការបង្កើត​​នេះ​​ត្រូវ​​ពន្យារ​ពេល​ជាច្រើន​លើក។
បន្ទាប់ពីរង់ចាំអស់រយៈពេលជាច្រើនឆ្នាំនៅថ្ងៃច័ន្ទនេះ ប្រទេសកម្ពុជាបានប្រកាសបើកជាផ្លូវការនូវក្រុមហ៊ុនមូលប័ត្រកម្ពុជា ដែលមន្រ្តីរដ្ឋាភិបាល និងអ្នកសេដ្ឋកិច្ចឯករាជ្យរំពឹងពីការរីកចម្រើនផ្នែកសេដ្ឋកិច្ចសម្រាប់អនាគតនៃប្រទេសកម្ពុជា។ លោកគាត ឈន់ ឧបនាយករដ្ឋមន្រ្តីនិងជារដ្ឋមន្រ្តីក្រសួងសេដ្ឋកិច្ចនិងហិរញ្ញវត្ថុ មានប្រសាសន៍នៅក្នុងពិធីសម្ពោធបើកក្រុមហ៊ុនមូលប័ត្រកម្ពុជា ថានេះ គឺជាមោទនភាពរបស់ប្រទេសកម្ពុជា នៅពេលដែលក្រុមហ៊ុននេះអាចនឹងចាប់ដំណើរការជាផ្លូវការនៅចុងឆ្នាំ២០១១នេះ។ «ការសម្ពោធដាក់ឲ្យដំណើរការនាថ្ងៃនេះ ជាសក្ខីភាពបង្ហាញថា ក្រុមហ៊ុនផ្សារមូលប័ត្រកម្ពុជាត្រៀមខ្លួនរួចជាស្រេចក្នុងការទទួលឲ្យមានការជួញដូរដែលគ្រោងចាប់ផ្តើមនៅចុងឆ្នាំនេះ»។ ក្រុមហ៊ុនមូលប័ត្រកម្ពុជា គឺជាក្រុមហ៊ុនចម្រុះកម្ពុជានិងប្រទេសកូរ៉េ ដោយមានភាគហ៊ុនពីរាជរដ្ឋាភិបាលកម្ពុជាចំនួន៥៥ភាគរយនិង៤៥ភាគរយគឺជាភាគហ៊ុនរបស់ក្រុមហ៊ុន Korea Exchange Inc មកពីប្រទេសកូរ៉េខាងត្បូង។ លោក ហ៊ុន សែន នាយករដ្ឋមន្រ្តីកម្ពុជា ធ្លាប់បានប្រកាសពីគម្រោងបើកផ្សារមូលប័ត្រកម្ពុជាចាប់តាំងពីឆ្នាំ២០០៧មកម្ល៉េះ ក៏ប៉ុន្តែការបង្កើតផ្សារភាគហ៊ុននេះ ត្រូវបានពន្យារពេលជាច្រើនលើក។ រហូតមកទល់នឹងពេលនេះមានក្រុមហ៊ុនរដ្ឋចំនួន៣ គឺអាជ្ញាធររដ្ឋាករទឹកស្វយ័តភ្នំពេញ កំពង់ផែស្វយ័តខេត្តព្រះសីហនុ និងក្រុមហ៊ុនទូរគមនាគមន៍កម្ពុជា ដែលត្រូវចុះបញ្ជីសម្រាប់ដំណើរការដំបូងគេ។ លោក Kim Bongsoo អគ្គនាយកក្រុមហ៊ុន Korea Exchange Inc មានប្រសាសន៍តាមរយៈអ្នកបកប្រែថាមូលប័ត្រកូរ៉េបានរួមចំណែកយ៉ាងសកម្មនៅក្នុងការជំរុញការរីកចម្រើនសេដ្ឋកិច្ចនៅប្រទេសកូរ៉េ។ ហើយ៥០ឆ្នាំក្រោយពីការបង្កើតមូលប័ត្រ ប្រទេសកូរ៉េបានក្លាយទៅជាមហាអំណាចសេដ្ឋកិច្ចទី១៣ នៅក្នុង ពិភពលោក។ លោក Kim Bongsoo  មានប្រសាសន៍ថា ផ្សារមូលប័ត្រ នឹងរួមចំណែកដល់ការរីកចម្រើនផ្នែកសេដ្ឋកិច្ចទាំងមូលនៅក្នុងប្រទេសកម្ពុជា។ «ទីផ្សារមូលប័ត្រគឺជាសសៃឈាមសំខាន់មួយសម្រាប់ការប្រមូលមូលនិធិផ្គត់ផ្គង់ដល់សហគ្រាស ដូច្នេះហើយបានជាវឌ្ឍនភាពនៃទីផ្សារមូលប័ត្រនឹងរួមចំណែកយ៉ាងសកម្មដល់ការរីកចម្រើននៃសេដ្ឋកិច្ចរបស់ប្រទេសជាតិទាំងមូល»។ លោកបណ្ឌិតកង ច័ន្ទតារារ័ត្ន នាយកវិទ្យាស្ថានកម្ពុជាសម្រាប់ការសិក្សាអភិវឌ្ឍន៍យល់ថា ការបង្កើតក្រុមហ៊ុនផ្សារមូលប័ត្រនេះអាចរីកចម្រើនទៅបានអាស្រ័យទៅលើទំនុកចិត្តរបស់ប្រជាពលរដ្ឋទូទៅហើយការចាប់ផ្តើមដែលមានតែក្រុមហ៊ុនរដ្ឋចំនួនតែបីនេះ ដោយសារតែមិនទាន់មានការទុកចិត្តពីក្រុមហ៊ុនឯកជនដទៃទៀត។ «គឺជាជំហានមួយថ្មី ដែលប៉ះពាល់ដល់ទំនុកចិត្តរបស់មហាជនទូទៅ ក៏ដូចជាអ្នកវិនិយោគទូទៅ ហើយ អញ្ចឹងវាមានក្រុមហ៊ុនតិចតួចណាស់ ដែលហ៊ានប្រថុយទិញមុន»។ ប្រទេសកម្ពុជា គឺជាប្រទេសដែលបង្កើតផ្សារមូលប័ត្រ ឬក៏ផ្សារភាគហ៊ុនយឺតជាងគេ បើធៀបទៅនឹងប្រទេសជិតខាងរបស់ខ្លួន ដូចជាប្រទេសវៀតណាម ដែលបានបង្កើតផ្សារមូលប័ត្រនៅឆ្នាំ២០០០ រីឯ ប្រទេសឡាវ បានបង្កើតផ្សារភាគហ៊ុនកាលពីខែមករា ដើមឆ្នាំ២០១១នេះ៕